San Marcos 10
Wach xu bij i Jesus chirij u jachic quib i je c'ulanic
1Xo'on panok, i Jesus xel pa tinimit Capernaum, xa 'e c'a pa jyub Judéa; xu 'axuj i ya Jordan, y xupon che i jyub pa oriénte re i ya. Chila xe moltaj chic uq'uial winak ru', y ire xoc chic chu c'utic chique pacha 'ax co'on wi. 2Are 'uri, je 'o jujun aj Fariséo xe upon ru', xa quiqui tzucuj tzaksabal re. Xqui tz'onoj che we i 'atbal tzij cu ya che jun, we craj cu jach i rixokil. Queje ile quiqui c'ambej u pam, xqui bij ique. 3Are 'uri i Jesus xu bij chique:
—¿Wach xu bij i mam Moises ujer chi qui 'ano?
4Ique xqui bij:
—I mam Moises u yom can chake chi jun achi xa cu tz'ibaj jun wuj y cu ya che i ixok, jachbal-re —xqui bij che.
5Te'uri i Jesus xu bij:
—I mam Moises xu ya ile chiwe xa rumal n-quiwaj ta qui 'an pacha craj i Dios. 6Xui-ri chu xebal 'ij sak, i Dios, are xu yijba ronojel u wach i jyub ta'aj, xak xe u 'an i winak, "jun achi, jun ixok xe u yijba". (Queje ile cu bij u wuj i Dios+ .) 7"Rumal 'uri, jun achi 'o u chac quel cu' u kajaw u chuch, man cacuc'aj quib ru' i rixokil. 8Ique che queb, xa jun ch'aculaj que'elok." (Queje ile cu bij u wuj i Dios+ .) Que'el 'uri are i je queb, que'elok xa je jun. 9Rumal-i, i winak n-ta piqui'ab quiqui yoj ile chi u yijbam i Dios, chi xa jun u 'anom chique —xu bij i Jesus chique.
10Are xe oc pa ja, i u tijoxelab xqui tz'onoj jubi' chic che, puwi i tzij-le. 11Rumal-i, i Jesus xu bij chique:
—Pachin jun cu jach i rixokil, we xq'uiji ru' jun chic, que'el 'uri chi 'o u mac i achi chuwach i Dios, xak chuwach i nabe rixokil. 12Xak queje jun ixok, we cu jach i rachijil y ca q'uiji chic ru' jun achi, 'o ni u mac 'uri chuwach i Dios, xak chuwach i nabe rachijil —xu bij i Jesus chique.
I Jesus que raj i ac'alab; xu ya u 'ab piquiwi
13Xo'on panok, je 'o jujun winak xe qui c'am li cac'al ru' i Jesus, cu yabej na re u 'ab piquiwi. Xui-ri, i u tijoxelab xqui jek qui 'atixic i je uc'awnak i ac'alab. 14I Jesus, are xrilo, xpe roywal y xu bij chique:
—Chi ya chique i ac'alab que c'un wu'; me i 'atij, man 'o que ique che i 'atbal tzij re i Dios, xak chique i je pacha ac'alab. 15Katzij i quin bij chiwe: pachin jun, we n-cu ya ta che i Dios cu 'at ni tzij puwi, pacha co'on jun ac'al, lic n-coc ta 'uri pa cu 'at wi tzij i Dios —xu bij i Jesus.
16Te'uri xe u tz'ulej i ac'alab; xu ya u 'ab piquiwi conojel, y xu tz'onoj 'utz piquiwi.
Jun achi beyom xu tz'onoj wach u rikic u c'aslemal chi n-tu q'uisic
17I Jesus xu maj chubi u be; are 'uri xc'un jun achi pa'anem y xuqui chuwach. Xu bij che:
—'Utz laj Mayes, ¿wach quin 'an yin, quin rikbej na re in c'aslemal chi n-tu q'uisic? —xu bij.
18—¿Wuchac ca bij "'utz" chwe yin? —xu bij i Jesus—. N-ta jun chi 'utz, xui Dios —xu bij. 19Yet aweta'am wach cu bij i lajuj u tzij u pixab i Dios: cu bij "Ma min awib ru' jun ixok chi n-awixokil taj; mat camsanic; ma 'an ela'; ma bij mentir chirij jun winak; mat t'oronic; cha cojo qui 'ij a kajaw a chuch." Ile aweta'am chic —xu bij i Jesus che i achi.
20—Mayes, ronojel ile 'is quin tijin chu 'anic; in jekom na lok c'a are in ch'utin —xu bij i achi che.
21I Jesus xu maj u takexic i achi; lic c'ax xu na'o.
—C'o ni rajwaxic chawe —xu bij—: ni'pa i 'o awu', ja c'ayij, ca tobej que i niba'ib. Ca rik na 'uri a beyomal chicaj. Te'uri chat petok y chat terej chwij, tupu cat cam na rumal —xu bij i Jesus che.
22Are xu ta i achi ile, lic xoc 'il, y ca bisonic xa 'ec, man ire lic beyom.
23Te'uri i Jesus c'ula xe u tzu u tijoxelab, y xu bij chique:
—I beyomab, c'ax coquic pu'ab i Dios+ —xu bij.
24I u tijoxelab, are xqui ta ile, lic xqui bisoj. Are 'uri i Jesus xu bij chic chique:
—Ix wac'al, ni'pa i qui cubam qui c'ux che i qui beyomal, c'ax coquic 'uri pu 'atbal tzij i Dios. 25C'ax u 'anic chi jun beyom cu jach rib pu'ab i Dios; c'ax ile chuwach i ric'awic jun camey che i tel re acuxa —xu bij.
26I u tijoxelab, are xqui ta ile, lic xqui bisoj. Te'uri xe oc chu ch'obic chiquiwach:
—¿Pachin quelsax na 'uri chupam u mac?
27I Jesus xu maj qui takexic y xu bij chique:
—I winak n-que tiqui ta chu 'anic ile, xui-ri, i Dios ca tiqui che; ire, ronojel 'is ca tiqui che —xu bij.
28Are 'uri i ma Pédro xu bij che:
—Kajwal, yoj, ronojel ni'pa i 'o ku' xka canaj canok y oj terejnak chawij —xu bij.
29I Jesus xu bij chique:
—Katzij i quin bij chiwe, pachin cro'taj can u bitak-re wumal yin, nim na cu ch'ac puwi ile. We 'o jun cu canaj can i rachoch, xak i rulew, xak i ratz u cha', xak u chuch u kajaw, xak i rixokil ralc'wal, xa wumal yin, xak rumal u paxsaxic u tzij i Dios, 30'o ni cu ch'ac 'uri wo'or chuwach i jyub ta'aj, xak 'o ni cu ch'aco co'on panok. Ca ya' na 'uri jun ciénto che, puwi ile chi xa jun 'o ru'; we are i rachoch xu canaj canok, we are i ratz u cha', we are u chuch, we are i rac'al, we are i rulew xu canaj canok, ca ya' na chic jun ciénto puwi; xui-ri, xak cu tij uyej cumal i winak. Péro n-ta co'ono, man co'on panok, 'o ni u c'aslemal chi n-ca q'uis ta chic. 31Xui-ri, ni'pa i je 'o pa nabeal, je q'ui na que canaj can pa q'uisbal-re; xak je q'ui chi wo'or je 'o pa q'uisbal-re, are ique que nabeaj na —xu bij i Jesus chique.
I Jesus, are uroxmul xu bij chic u camic
32Je 'o pa be, 'elic bi que pa Jerusalen, i Jesus nabe chiquiwach u tijoxelab. Ique lic xqui bisoj che, wach ca tijin chu 'onquil, chi ca 'e pa Jerusalen; lic qui xim quib xe terej bic. I Jesus xe u siq'uij juyac chic i cablajuj u tijoxelab ru'. Xoc 'uri chu bixquil chique wach i c'ax quic'aw wi.
33—Yix iweta'am ya xka maj bi ka be pa Jerusalen. Are coj upon chila, yin chi in Achi aj Chicaj, quin jachtaj na piqui'ab i caj'atzil i sacerdóte, tak piqui'ab i tijonel re i 'atbal tzij re i mam Moises. Quiqui 'at na tzij pinwi, y quiqui bij na chi 'o u chac quin camsaxic, xak quin qui jach na piqui'ab i ne te aj Israel. 34Quin yo'yax na, quin qui ch'ay na, xak quiqui chubaj qui c'axaj chwe, xak quin camsax na. Xui-ri, churox 'ij quin walij che i camic —xu bij i Jesus chique.
Wach i xqui tz'onoj i ma Jacóbo, i ma Wan
35Te'uri i ma Jacóbo, i ma Wan chi je u c'ojol i mam Zebedéo, xe tejeb ru' i Jesus.
—Mayes —xqui bij che—, caka tz'onoj jun pawor chawe —que cha.
36—¿Wach quiwaj quin 'an chiwe? —xu bij i Jesus.
37Ique xqui bij che:
—Are at 'o chic che a 'atbal tzij, chi nim u 'ij u chomal, cakaj yoj ca ya chake coj q'uiji ni jujun pa tak a tzal: jun pa wikabim, jun pa moxim —xqui bij che.
38—Yix n-iweta'am taj wach qui tz'onoj —xu bij i Jesus chique—. ¿Quix tiqui yix chu ch'ijic i c'ax, pacha i c'ax quin ic'aw wi yin che? ¿Quix tiqui yix chu ch'ijic uyej pacha uyej quin ic'aw wi yin? —xu bij chique.
39—Coj tiqui'ic —xe cha ique.
I Jesus xu bij:
—Katzij, yix quix ic'aw na chupam i c'ax-le; xak qui tij ni uyej-le, pacha quin ic'aw na wi yin. 40Xui-ri, n-pin'ab ti yin 'o wi u bixquil pachin que cubi pin wikabim, xak pin moxim. Ca ya' ni-le chique pachin u ch'obom i Dios cu ya chique —xu bij i Jesus.
41I je lajuj chic u tijoxelab, are xqui ta qui tzij i ma Jacóbo i ma Wan, xpe coywal chiquij. 42Are 'uri i Jesus xe u siq'uij ru' y xu bij chique:
—Iweta'am yix, ni'pa i je 'atol tzij piquiwi i tinimit, quiqui 'an che quib pacha je rajaw piquiwi; xak i winak chi nimak qui patan que rajawin piquiwi i cach winak. 43Xui-ri, yix n-ix ta queje ile. Are i qui 'an ni yix, pachin craj que'elok nim u 'ij, cha chacun 'uri chiquij i rachi'il. 44Pachin craj cu ya rib chu nabeal, chu 'ana 'uri che rib pacha mocom chiquij conojel. 45Queje chi 'ana ile, man i Achi aj Chicaj+ mi te ne ire xc'un chu tzucuxic pachin ca chacun chirij; xc'un ire pacha mocom chiquij conojel; xc'un chu ya'ic rib che i camic, tojbal re i quelbal pa c'ax i je q'ui —xu bij i Jesus chique.
I Jesus xu tzunsaj jun mawach, ma Bartiméo u bi
46C'a que tijin qui 'enam pa Jerusalen, xe ic'aw pa Jerico. Are ca tijin quelic i Jesus cu' u tijoxelab, je q'ui i winak je teren chiquij. 'O jun mawach, ma Bartiméo u bi, chi u c'ojol i ma Timéo; ire cul pa be, ca tijin chu tz'onoxic u mer chique i winak. 47Are xu ta chi are i Jesus aj Nazaret chi ca tijin ric'awic, ire xsiq'uin chu bixquil:
—¡Kajwal Jesus! ¡Yet chi at umuk uxiquin can i mam David, chawila to'bal in wach! —xu bij.
48Je q'ui i winak xe yajawic man cacaj cu mayij siq'uinic, xui-ri, ire xa xu cowij u bixquil che i Jesus:
—¡Yet chi at umuk uxiquin can i mam David, chawila to'bal in wach! —xu bij.
49I Jesus, are xu ta, xtac' canic y xu bij:
—Chi siq'uij.
Te'uri xqui siq'uij i mawach y xqui bij che:
—Cha cowij a c'ux. Chat walijok man ire cat u siq'uij —xe cha che.
50Juntir xu c'ak bi i c'ul u lic'om chirij, y xsac'lin chicaj. Te'uri xtejeb pan ru' i Jesus. 51I Jesus xu tz'onoj che:
—¿Wach cawaj quin 'an chawe?
I mawach xu bij che:
—Mayes, cwaj yin quin a tzunsaj —co'ono.
52I Jesus xu bij che:
—'Utz cat 'ec; ya xat utziric, man xa cuba a c'ux chwe —xu bij.
I mawach juntir xtzunic, y xterej bi chirij i Jesus pa be.